En skorstensfejer fra Vordingborg skal betale en bøde på 50.000 kr. for ikke at have sikkerheden i orden. Det har Østre Landsret i dag afgjort.

Skorstensfejer Arne Pedersen fra Vordingborg skal betale den bøde på 50.000 kr., han i marts blev idømt ved byretten. Det har Østre Landsret her til morgen stadfæstet.

Arne Pedersen var rystet, da dommen kom på mail kl. ca. 9.45.

- Det er jeg ked af. Jeg havde ellers en god fornemmelse, men landsrettens dom er gået imod os. Det er uforståeligt, men det må vi forhold os til lige nu. Jeg bliver nødt til at tage en snak med min advokat for at høre, om vi kan tage sagen videre til Højesteret, siger Arne Pedersen kort efter dommen til TV 2.

Arbejdstilsynet mener, at skorstensfejeren har brudt arbejdsmiljøloven, fordi hans ansatte ikke har været sikret mod fald fra taget under arbejdet.

- Vi kan ikke udføre vores arbejde

Arbejdstilsynet henholder sig til at reglerne siger at skorstensfejernes seletøj skal være fæstnet en meter over skorstenen.

- Vi har ikke haft en eneste arbejdsulykke af den her slags, så alt hvad Arbejdstilsynet har fremført er tænkte situationer - hvis nu man får et ildebefindende osv., lyder det fra Arne Pedersen.

I praksis betyer dommen, at Arne Pedersen og hans ansatte ikke kan udføre store dele af deres arbejde.

- Jeg vil gætte på, at vi renser 4000 skorstene om året oppe fra. Det er et hurtigt gæt, jeg har ikke det præcise tal. Det vil vi så ikke kunne gøre, fortæller Arne Pedersen.

- Under alle omstændigheder er jeg nu nødt til at tage kontakt til vores politikere, for hvis loven er sådan, at vi går og overtræder den hver dag, så må man jo have ændret den lov. Jeg tror ikke på, at man politisk har lavet en lov, der hindrer os i at udføre vores arbejde, lyder det fra Arne Pedersen.

Sagen er af principiel karakter, da der ikke tidligere er faldet dom i en lignende sag i Danmark, fortæller Arne Pedersens advokat Henrik Høpner.

Landsrettens stadfæstelse vil få store konsekvenser for landets skorstensfejere og borgernes pengepung. Det vil nemlig betyde, at der skal sættes stillads eller lift op, hver gang en skorsten skal renses.